భారత్‌, పాక్‌ యుద్ధ మేఘాల నేపథ్యంలో స్టాక్‌ మార్కెట్లలో టెన్షన్‌.. టెన్షన్‌..
-464 పాయింట్ల మేర కుంగిన సెన్సెక్స్‌
- లాభాల నుంచి భారీ నష్టాల్లోకి జారిన మార్కెట్లు
- రూ.2.36 లక్షల కోట్ల మదుపరుల సంపద ఆవిరి
- విలవిలలాడిన స్మాల్‌, మిడ్‌క్యాప్‌ సూచీలు
ముంబయి: భారత్‌-పాకిస్థాన్‌ సరిహద్దు ప్రాంతంలో నెలకొన్న ఉద్రిక్త వాతావరణ నేపథ్యంలో దేశీయ స్టాక్‌ మార్కెట్లు గురువారం నష్టాల్లోకి జారాయి. ప్రపంచ మార్కెట్ల నుంచి అందిన సానుకూల పవనాలతో గురువారం ఉదయం మార్కెట్లు లాభాల్లో ప్రారంభమైయ్యాయి. నియంత్రణ రేఖను దాటి భారత సైన్యం పాక్‌ భూభాగంలో లక్షిత దాడులను నిర్వహించినట్లు 'మిలిటరీ' ప్రకటించడంతో మార్కెట్లో టెన్షన్‌ వాతావరణం ఏర్పడింది. భారత్‌, పాక్‌ మధ్య యుద్ధ మేఘాలంటూ వార్తా కథనాలు వెలువడడంతో భయాందోళనలకు గురైన మదుపరులు భారీగా స్టాక్‌ విక్రయాలకు దిగారు. ముఖ్యంగా విదేశీ మదుపరులు భారీగా స్టాక్‌లను విక్రయించారు. దీంతో సూచీలు ఎరుపెక్కాయి. ఈ పరిణామాల మధ్య అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ రూ.67 చేరువలో నమోదు కావడం, విదేశీ మదుపరులు తమ ఈక్విటీలను తరలించుకుపోతున్నారన్న అంచనాల నడుమ మదుపరులు మరింత విశ్వాసాన్ని కోల్పోయారు. దీంతో మార్కెట్లు భారీ నష్టాలోకి కుంగాయి. బీఎస్‌ఈ సెన్సెక్స్‌ ఏకంగా 465.28 పాయింట్లు పతనమై 27,827.53 పాయింట్లకు దిగజారింది. ఉదయం 28,423.14 వద్ద మొదలైన సెన్సెక్స్‌ ఇంట్రాడేలో 28,475.57 పాయింట్ల గరిష్ట స్థాయిని తాకింది. ఆ తర్వాత భారత సైన్యాధికారి ప్రకటనతో 573 పాయింట్లకు పైగా నష్టపోయింది. తదుపరి కొంత కోలుకుంది. గురువారం మార్కెట్‌ పతనంతో మదుపరులు దాదాపు రూ. 2. 36 లక్షల కోట్ల మేర సంపదను కోల్పోయారు. ఫలితంగా బీఎస్‌ఈ మార్కెట్‌ క్యాపిటలైజేషన్‌ రూ.109,67,500 కోట్లకు పడిపోయింది. కాగా నేషనల్‌ స్టాక్‌ ఎక్సేంజీ సూచీ నిఫ్టీ 153.90 పాయింట్లు తగ్గి 8,591.25 పాయింట్లకు పతనమైంది. బ్రెగ్జిట్‌ తరువాత మార్కెట్లో ఇదే అతిపెద్ద పతనం కావడం విశేషం.
ఎఫ్‌ఐఐల్లో భయాలు..
బీఎస్‌ఇలో స్మాల్‌, మిడ్‌క్యాప్‌ సూచీలు తీవ్ర నష్టాలను మూటగట్టుకున్నాయి. మిడ్‌క్యాప్‌ 3.56 శాతం దిగజారింది. స్మాల్‌క్యాప్‌ సెగ్మెంట్‌ 5 శాతం నష్టపోయింది. బీఎస్‌ఈలో రంగాల వారిగా రియాల్టీ సూచీ అత్యధికంగా 6.31 శాతం క్షీణించింది. విద్యుత్‌ 4.11 శాతం, వైద్య సూచీ 3.26 శాతం, లోహ సూచీ 3.17 శాతం చొప్పున నష్టపోయాయి. సెన్సెక్స్‌లో అదాని పోర్ట్స్‌ 5.01 శాతం, సన్‌ఫార్మా 3.84 శాతం, ఐసీఐసీఐ బ్యాంకు 3.76 శాతం, గెయిల్‌ 3.19 శాతం, టాటా స్టీల్‌ 3.15 శాతం చొప్పున అధిక నష్టాలు చవి చూశాయి. ఒక్క టాటా కన్సల్టెన్సీ సర్వీసెస్‌ మాత్రమే 0.46 శాతం పెరిగింది. చమురు ఉత్పత్తిని తగ్గించాలని ఒపెక్‌ దేశాలు నిర్ణయించడంతో ప్రపంచ మార్కెట్లకు మద్దతు లభించింది. ఈ నేపథ్యంలోనే యూరోపియన్‌ మార్కెట్లు రాణించాయి. ముఖ్యంగా ఇంధన షేర్లు ర్యాలీ చేశాయి.భారత్‌, పాక్‌ మధ్య నెలకొన్న ఉద్రిక్త వాతావారణంతో గురువారం అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ ఓ దశలో 67 చేరువకు పడిపోయి వారం కనిష్ట స్థాయి వద్ద చోటు చేసుకుంది. ఉదయం 66.44 వద్ద ప్రారంభమైన రూపాయి విలువ మధ్యాహ్నం ఒంటిగంట ప్రాంతంలో ఏకంగా 66.95 వద్ద నమోదయ్యింది.
సెబీ అప్రమత్తం
మార్కెట్లలో తీవ్ర ప్రతికూలతలు ఎదురు కాకుండా సెక్యూరిటీస్‌ ఎక్స్‌చేంజి బోర్డ్‌ ఆఫ్‌ ఇండియా (సెబీ) అప్రమత్తమైంది. ఏవైనా ఊహించని పరిణామాలు జరిగితే ఎదుర్కొనడానికి స్టాక్‌మార్కెట్లు ఏ విధంగా సన్నద్ధమై ఉన్నయో సమగ్ర నివేదిక ఇవ్వాలని ఆదేశించింది.
మీ స్నేహితులకు రికమెండ్ చెయ్యండి